ΓΡΑΠΤΗ ΕΡΩΤΗΣΗ E-2972/97 υποβολή: Robert Sturdy (PPE) προς την Επιτροπή (17 Σεπτεμβρίου 1997)

Θέμα: Κανονισμοί που αφορούν τους πληθυσμούς κορμορανών στην ΕΕ

Η Ευρωπαϊκή Επιτροπή αποφάσισε να διαγράψει τον κορμοράνο Phalacrocorax carbo sinensis από το Παράρτημα Ι της Οδηγίας 79/409/ΕΟΚ ((ΕΕ L 103 της 25.04.1979, σελ. 1 )). Η απόφαση αυτή αποδεσμεύει τα κράτη μέλη από την υποχρέωση λήψης ειδικών μέτρων για τη διατήρηση του οικοσυστήματος των προαναφερθέντων πουλιών. Οι σοβαρές ζημίες στα αλιευτικά αποθέματα που προκαλούν οι διαρκώς αυξανόμενοι πληθυσμοί κορμορανών, όπως επισημαίνεται και στο ψήφισμα του Κοινοβουλίου Β4-0138/96 ((ΕΕ C 65 της 04.03.1996, σελ. 158 )), θα συνεχιστούν. Παρά τις ιδιαίτερα ευνοϊκές συνθήκες διατήρησης που επικρατούν, οι απαραίτητες εθνικές κανονιστικές ρυθμίσεις για τους πληθυσμούς κορμορανών εξακολουθούν να περιορίζονται από τις συνθήκες που ρυθμίζουν τις εξαιρέσεις που προβλέπονται στα πλαίσια της οδηγίας για τα πουλιά.

Η κ. Bjerregaard ανέφερε στον κ. Moscovici (19 Νοεμβρίου 1996) ότι η Επιτροπή παρακολουθεί το έργο που πραγματοποιείται στη Δανία και την Ολλανδία στα πλαίσια της Σύμβασης της Βόννης για ένα διεθνές πρόγραμμα διαχείρισης του είδους Phalacrocorax carbo.

Προβλέπεται άραγε δράση για την εφαρμογή ενός τέτοιου σχεδίου που θα περιλαμβάνει μέτρα που αφορούν τη βρετανική υποομάδα Phalacrocorax carbo carbo;

Μήπως θα έπρεπε και τα δύο ως άνω είδη κορμορανών να προστεθούν τώρα στο Παράρτημα ΙΙ της οδηγίας για τα πουλιά, ως επείγον ενδιάμεσο μέτρο για να περιοριστεί η περαιτέρω ζημία στα αλιευτικά αποθέματα, επιτρέποντας στα κράτη μέλη να νομοθετούν, αλλά και προς το όφελος της οικολογικής ισορροπίας (Άρθρο 7(4) της Οδηγίας);

Απάντηση της κας Bjerregaard εξ ονόματος της Επιτροπής (16 Οκτωβρίου 1997)

Το διεθνές διαχειριστικό πρόγραμμα για τον μεγάλο κορμοράνο, το οποίο προπαρασκευάζεται με πρωτοβουλία της Δανίας και των Κάτω Χωρών, δεν είναι ακόμη πλήρες. Σύμφωνα με τη σύσταση 5.3, που εγκρίθηκε στην τελευταία συνεδρίαση της Διάσκεψης των Μερών της Σύμβασης για τα αποδημητικά είδη (Σύμβαση της Βόννης), τον Απρίλιο του 1997, η εργασία αυτή αναμένεται να ολοκληρωθεί πριν από το τέλος του 1997 και θα εστιάζεται αρχικά στο υποείδος phalacrocorax carbo sinensis. Οι δράσεις διαχείρισης, τις οποίες αναλαμβάνουν τα κράτη μέλη, πρέπει να είναι σύμφωνες με τις διατάξεις της οδηγίας 79/409/ΕΟΚ περί της διατηρήσεως των αγρίων πτηνών ((Όπως τροποιήθηκε, λίαν προσφάτως, με την οδηγία 97/49/ΕΚ της 29.7.1997, EE L 223 της 13.8.1997 )). Στο πλαίσιο αυτό, η Επιτροπή θα συνεχίσει να ενθαρρύνει τη συνεργασία και την αλληλεγγύη μεταξύ των κρατών μελών, ιδιαίτερα στο πλαίσιο της επιτροπής «ORNIS», που συγκροτήθηκε σύμφωνα με το άρθρο 16 της εν λόγω οδηγίας.

Όπωςκαι με την οδηγία 79/409/ΕΟΚ, εναπόκειται στα κράτη μέλη να εφαρμόσουν μέτρα και να αναλάβουν δράση, που έχουν συμφωνηθεί στο πλαίσιο τέτοιου διαχειριστικού προγράμματος. Όσον αφορά το υποείδος του Ατλαντικού phalacrocorax carbo carbo στο Ηνωμένο Βασίλειο, η Επιτροπή συνιστά, επομένως στο Αξιότιμο Μέλος να έλθει σε επαφή με τις εθνικές αρχές διατήρησης που είναι υπεύθυνες για το θέμα αυτό.

Η Επιτροπή, επί του παρόντος, δεν σκέπτεται να προτείνει τη συμπερίληψη του μεγάλου κορμοράνου phalacrocorax carbo στο παράρτημα ΙΙ της οδηγίας για τα πτηνά. Δεν ζητήθηκε τέτοια πρόταση από τα κράτη μέλη κατά τις συζητήσεις που κατέληξαν στην πρόσφατη τροποποίηση της οδηγίας, με την οποία διεγράφη ο phalacrocorax carbo sinensis από το παράρτημα Ι. Η Επιτροπή συνεχίζει να συνιστά στα κράτη μέλη την ενδεδειγμένη και πλήρη χρήση των παρεκκλίσεων που προβλέπονται στο άρθρο 9 της οδηγίας για τα πτηνά.